„ Það hjálpar gríðarlega mikið til að almenningur hefur tekið tillit til þessa veðurs og er ekki á ferðinni , “ segir Rögnvaldur Ólafsson , lögreglufulltrúi hjá almannavarnadeild ríkislögreglustjóra og forsvarsmaður samhæfingarstöðvarinnar í Skógarhlið , í samtali við mbl.is . Rögnvaldur segir stöðuna góða miðað við aðstæður , enda hafi allur undirbúningur viðbragðsaðila verið til fyrirmyndar , auk þess sem forvirkar lokanir Vegagerðarinnar hafi náð tilætluðum árangri . Rafmagnsleysi helsti óvissuþátturinn „ Helsti óvissuþátturinn í þessu er rafmagnsleysið , “ segir Rögnvaldur . Rafmagnsleysi hefur haft hvað mest áhrif í Skagafirði og á Kópaskeri , en sums staðar hafi tekist að koma rafmagni aftur á með varaafli . Þá eru fjarskipti alls staðar komin í lag , þótt þau séu víða keyrð á varaafli . „ Þetta eru svolítið margir staðir sem eru keyrðir á varaafli og það náttúrulega dugar ekki endalaust . Einhver af þeim byrja mögulega að detta út í nótt ef það kemst ekkert rafmagn inn á svæðið í millitíðinni . “ „ Við erum enn þá að fylgjast með ástandi og horfum . Spáin virðist vera að ganga eftir og virðist nú þegar vera byrjuð að ganga niður á höfuðborgarsvæðinu . Verkefnum er eitthvað að fækka hjá björgunarsveitum í flestum landshlutum nema kannski á Suðurnesjum , “ segir Rögnvaldur .